ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 11ης Νοεμβρίου 1991 περί αναστολής των εμπορικών παραχωρήσεων που προβλέπονται από τη συμφωνία μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Ομοσπονδιακής Σοσιαλιστικής Δημοκρατίας της Γιουγκοσλαβίας (91/588/ΕΚΑΧ)

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Εκτιμώντας:

ότι, στις δηλώσεις τους στις 5 και 28 Οκτωβρίου 1991, η Ευρωπαϊκή Κοινότητα και τα κράτη μέλη, που συνήλθαν στα πλαίσια της Ευρωπαϊκής Πολιτικής Συνεργασίας, διαπίστωσαν την κρίση στην Γιουγκοσλαβία, και ότι το Συμβούλιο Ασφαλείας των Ηνωμένων Εθνών, στο ψήφισμα 713 (1991), εξέφρασε την ανησυχία μήπως η παράταση της κατάστασης αυτής αποτελεί απειλή κατά της διεθνούς ειρήνης και ασφαλείας-

ότι η συνέχιση των εχθροπραξιών και οι συνέπειές τους στις εμπορικές και οικονομικές σχέσεις, τόσο μεταξύ των Δημοκρατιών της Γιουγκοσλαβίας όσο και με την Κοινότητα, αποτελούν ριζική αλλαγή των όρων υπό τους οποίους συνήφθη η συμφωνία μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Ομοσπονδιακής Σοσιαλιστικής Δημοκρατίας της Γιουγκοσλαβίας (1)- ότι θέτουν υπό αμφισβήτηση την εφαρμογή της-

ότι η έκκληση που απηύθηνε η Ευρωπαϊκή Κοινότητα και τα κράτη μέλη, που συνήλθαν στα πλαίσια της Ευρωπαϊκής Πολιτικής Συνεργασίας, στις 6 Οκτωβρίου 1991, στο Haarzuilens, για την τήρηση της συμφωνίας καταπαύσεως του πυρός που επετεύχθη στις 4 Οκτωβρίου 1991 στη Χάγη, δεν εισακούσθηκε-

ότι, στη δήλωση της 6ης Οκτωβρίου 1991, η Ευρωπαϊκή Κοινότητα και τα κράτη μέλη, που συνήλθαν στα πλαίσια της Ευρωπαϊκής Πολιτικής Συνεργασίας, ανήγγειλαν την απόφασή τους να τερματίσουν τις συμφωνίες μεταξύ της Κοινότητας και της Γιουγσκοσλαβίας σε περίπτωση που δεν τηρηθεί η συμφωνία που επετεύχθη στη Χάγη στις 4 Οκτωβρίου 1991 μεταξύ των συγκρουομένων μερών, παρουσία του Προέδρου του Συμβουλίου των Ευρωπαϊκών Κοινοτήτων και του Προέδρου της Διάσκεψης για τη Γιουγκοσλαβία-

ότι συντρέχει λόγος να ανασταλούν, με αποτελέσματα που ισχύουν αμέσως, οι εμπορικές παραχωρήσεις που χορηγούνται από την προαναφερόμενη συμφωνία ή δυνάμει της συμφωνίας αυτής-

ότι πρέπει να μην θίξει η παρούσα απόφαση τις εισαγωγές στην Κοινότητα προϊόντων, καταγωγής Γιουγκοσλαβίας, που πραγματοποιούνται πριν από την ημερομηνία έναρξης παραγωγής αποτελεσμάτων της παρούσας απόφασης,

Έχοντας υπόψη τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

Σε συμφωνία με την Επιτροπή,

ΑΠΟΦΑΣΙΖΟΥΝ:

Άρθρο 1

Οι εμπορικές παραχωρήσεις που χορηγούνται από τη συμφωνία μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Ομοσπονδιακής Σοσιαλιστικής Δημοκρατίας της Γιουγκοσλαβίας ή δυνάμει της συμφωνίας αυτής, αναστέλλονται.

Άρθρο 2

Το άρθρο 1 δεν εφαρμόζεται στα προϊόντα, καταγωγής Γιουγκοσλαβίας, τα οποία εξάγονται πριν από την ημερομηνία ενάρξεως παραγωγής αποτελεσμάτων της παρούσας απόφασης.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.

Παράγει αποτελέσματα από την ημέρα της δημοσίευσής της.

Βρυξέλλες, 11 Νοεμβρίου 1991.

Ο Πρόεδρος

H. J. SIMONS

(1) ΕΕ αριθ. L 41 της 14. 2. 1983, σ. 113.